TONSKI SNIMAK

 JAVNOG SLUŠANjA ODBORA ZA OBRAZOVANjE, NAUKU,

TEHNOLOŠKI RAZVOJ I INOFORMATIČKO DRUŠTVO

ODRŽANOG 9. JULA 2021. GODINE

 (Javnim slušanjem predsedava narodni poslanik, Muamer Zukorlić.)

 PREDSEDNIK: Poštovani prisutni, sve nas srdačno pozdravljam i izražavam dobrodošlicu na Treće javno slušanje, u organizaciji Odbora za obrazovanje, nauku, tehnološki razvoj i informatičko društvo, u koordinaciji Pododbora za digitalizaciju i informatičko društvo, na temu – Digitalizacija u Srbiji – otvoreni podaci i njihova upotreba.

 Kao, što smo i najavili samim osnivanjem Pododbora za informatičko društvo i digitalizaciju.

 Evo, zapravo u trećoj fazi i trećem koraku ostvarujemo zacrtani plan serije javnih slušanja na temu „Digitalizacije u Srbiji“.

 Prvo javno slušanje je bilo ovde, u Beogradu, drugo u Kragujevcu, i evo smo sada ponovo u Beogradu, a verovatno ćemo u narednim slušanjima imati takođe određene susrete i u Beogradu i izvan Beograda.

 Želim ovom prilikom da podelim veliko zadovoljstvo što se naš program javnih slušanja, na ovu temu, do sada veoma dobro realizuje, najpre zahvaljujući Pododboru za informatičko društvo i digitalizaciju, a posebno predsednici našega pododbora, koleginici Marini Raguš, koja je zaista krajnje posvećena ovom projektu i nadmašila svaka očekivanja.

 Ja joj se ovom prilikom zahvaljujem i čestitam na ovom uspehu i bodrim je, a i ne sumnjam da će nastaviti do kraja u realizaciji ovog projekta, kao svi drugi koji su nam programski zacrtani.

 Dakle, nije slučajnost da se ovolika aktivnost ulaže, upravo u ovu temu, dakle javna slušanja, kako bismo zapravo, pre svega narodne poslanike, koji su ključni faktor u zakonodavnoj aktivnosti, vezane za ovu oblast zainteresovani, odnosno treba da budu zainteresovani, s obzirom da su brojni zakoni već nalaze pred njima i da će se u predstojećem periodu nalaziti, a to znači da bismo mogli snažnije delovati i među građanima ove zemlje, mi bi svakako morali, pre svega da samu svest, ne samo o nužnosti, već i o potrebi i o svim implikacijama procesa digitalizacije u društvu na svim mogućim nivoima i u svim slojevima. Dakle, ta svest je neophodna da se najpre podigne kod, upravo onih struktura koje su u poziciji donošenja odluka, bilo kroz zakonodavnu ili druge aktivnost.

 Tako da je upravo to jedan od ključnih razloga što smo se posebno ovim intenzitetom posvetili ovom pitanju.

 Tematski, kao što ste videli, odabiramo svakog puta određeni segment. Ovaj put pred nama su otvoreni podaci i njihova upotreba.

 Već smo u proteklim susretima govorili sa raznih pozicija, pre svega stručnih, ali i sa drugih apsekata obrađivali slične teme i ukazali na ono što jeste priroda tehnologije, ako tako mogu kazati ili razvoja tehnologije.

 Dakle, tehnologija je jedan od onih aspekata u društvu koji donosi mnogo, mnogo blagodati, u koliko se pre svega na pravilan način razume, ukoliko se i na pravilan način postavimo prema tehnologiji, jer tehnologija je pored svih svojih prednosti, ali u osnovi bezdušna pojava, ako tako mogu kazati, neka mi ne zamere pobornici ovog aspekta razvoja društva.

 Ali, ja kao predstavnik humanističkog sektora, mogu da govorim i o tome i da ukazujem na to, ali jako je važno da imamo sve te aspekte u vidu, jer to jeste, inače ne samo priroda tehnologije, već priroda energije uopšte.

 Energija je blagodat ko zna sa njom upravljati, a ona može da bude i opasnost i može da nas ugrozi ukoliko sa njom ne znamo rukovati.

 Dakle, zato je izuzetno važna edukacija, izuzetno važno podizanje svesti i to je ono što činimo. U ovom slučaju, pitanje otvorenih podataka je nešto što takođe, ima svoje momente slabosti, momente na kome treba obratiti pažnju, kako bi zapravo sva tehnologija i celokupni razvoj kojim želimo postići i kojim želimo držati korak u razvoju celokupnog društva, zajedno sa državom.

 Ne zaboravimo, ono što je ključno, ono što je ciljno, ono zbog čega sve to postoji, ono zbog čega postoji razvoj, ono zbog čega postoji tehnologija, a to je čovek. Dakle, nipošto ne možemo zaboraviti čoveka. I nipošto razvoj ne sme biti važniji od čoveka, on mora biti podređen čoveku, i suštinski, i načelno, i nijansirano. Zapravo smo ovde zbog toga i ovim pokazujemo, između ostalog i tu humanističku svest, da pored toga što želimo naše digitalne potrebe, digitalni razvoj podići na najviši mogući nivo. S druge strane, ne zaboraviti da je čovek ciljna kategorija i da sve mora biti njemu podređeno i da ništa od toga ne sme čoveka ugroziti.

 Sve ovo naravno, danas izgleda ovako i uspešno, između ostalog i što imamo veoma, dobre i aktivne partnere, pre svega UNDP-e od samog početka, naš partner koji nam pomaže da ovo realizujemo i finansijski i svim drugim mogućnostima i ovaj put su sa nama i biće u narednim koracima. Ja im se zahvaljujem na tome. Oni su danas ovde, ja ih takođe, i pozdravljam.

 Dakle, sa nama je i Švajcarska Kancelarija za razvoj i saradnju, koja takođe, nam jako pomaže, bez njih, opet ovo sve ne bi bilo ovako kako jeste. Jako nam znači njihova podrška. Ja se zahvaljujem na toj podršci. Oni su danas ovde sa nama. Takođe, podršku nam daje i Britanska ambasada i njihovi predstavnici su danas ovde sa nama. Zahvaljujem se na podršci i mislim da ćemo i u narednim koracima biti partner. Danas imamo i goste GGF fonda iz Britanije koji će nam se pridružiti i koji će nam takođe, biti važni u budućim koracima i njih srdačno pozdravljam, kao i sve vas koji ste danas ovde, pre svega izlagače koji će nam omogućiti da ovo javno slušanje bude onako kako očekujemo.

 Ono što na neki način, nije svetla strana današnjeg događaja, jeste da, kao što verovatno, iz medija znate, danas je jedan veoma važan događaj, bar politički važan događaj, tzv. međustranački dijalog, o izbornim propisima, tako da svi mi političari moramo biti tamo. Zato sam ja ovde, zbog značaja ovog događaja, a i zbog svih zasluga moje koleginice Marine, morao doći i barem pojaviti se na samom početku i zato vas molim za razumevanje. Moraću odmah, posle ovog obraćanja da idem na taj međustranački dijalog, jer predvodim političku stranku i moram se tamo pojaviti, ali nećete zameriti, a s druge strane i Marina i kolega Atlagić su ovde i ubeđen sam da će ovo danas, sve izgledati kao da smo svi u punom sastavu i kolega Orlić, potpredsednik Narodne skupštine, takođe treba biti ovde, ali iz istog razloga je i on u palati Srbija zbog međustranačkog dijaloga.

 Tako da molimo za razumevanje. Srdačno vas sve pozdravljam. Želim puno uspeha, još jednom zahvalnost u organizaciji i podršci svima i nadam se da ćemo se, ako Bog da još mnogo puta u ovom sastavu, drugom i drugačijem viđati, ali uvek u dobru i zajedničkoj borbi za bolje društvo, za kvalitetniji život, za kvalitetnije odnose, za sve one aspekte razvoja koji će nam u budućnosti olakšati da više budemo ljudi, da bolji budemo ljudi, da lakše budemo ljudi, da lakše obavljamo svoje lične, porodične i životne misije.

 Svako dobro vam želim, a sada predajem kapetansko kormilo koleginici Raguš, a istovremeno i pozivam da se obrati. Izvolite.

 MARINA RAGUŠ: Gospodine predsedniče, hvala vam.

 Počastvovani smo kao i uvek vašim prisustvom, želimo puno sreće Međustranačkom dijalogu.

 Ja ću vrlo kratko, pozdravljam sve prisutne učesnike, partnere, kolege poslanike, kao što je gospodin Zukorlić rekao, ovo je treće po redu Javno slušanje, u susret nečega što bi trebalo krajem godine da se instalira i da definitivno i zauvek promeni Srbiju, kao društvom, kao upravu i kao zajednicu, reč je o veštačkoj inteligenciji koju planiramo da pustimo u etar, a od tog momenta zaista više ništa neće biti isto.

 Do tog momenta mi smo se nekako potrudili da segment op segment, deo po deo, digitalizaciju predstavimo zakonodavcima, mi smo trenutno kao i svaki put u „lajv strimu“, tako da i većina zakonodavaca koji se nalaze na raznim dužnostima moći će preko našeg sajta, preko parlamenta da prati ovo dešavanje.

 Takođe, svako sledeće na Javno slušanje, kao i prethodno koji je bio u „Dejta centru“ u Kragujevcu, biće u hibridnom modu, dakle, deo zakonodavaca će biti prisutan fizički na licu mesta, a drugi će moći onlajn, takođe, da učestvuje u javnim slušanjima.

 Prvi deo, kao što znate je uvek tematski, onda ide pauza, tokom pauze planirali smo otvaranje izložbe posvećene otvorenim podacima.

 Šta su otvoreni podaci? Naravno i njihovoj upotrebi, odnosno vizuelizaciji i koliko to znači za kreiranje dobrih, korisnih i javnih politika, ali koliko to znači za svakog građanina naše zemlje.

 S obzirom da imamo dosta učesnika i da je događaj lepo osmišljen, ne zbog mene, prvenstveno zbog Kancelarije za elektronsku upravu, UNDP - a, koji vredno rade na digitalizaciji u Srbiji.

 Mi smo tu zaista da vas danas slušamo, kolege poslanici će imati prilike da pošto čujemo prvi uvodni deo, dakle, tematski deo postave sva pitanja ko od interesa naravno.

 S obzirom da mi predstavljamo i građane u raznim okruzima, mislim da će biti vrlo značajna da i građanima dalje prenesete šta zaista znače otvoreni podaci i kako dobro mogu da se iskoriste za unapređenje života u svakoj zajednici i svakog pojedinačnog građanina Srbije. Toliko od mene.

 Ne želim da kradem vreme učesnicima.

 Želela bih da najavim gospođu Vesnu Marković. Ona je šef delegacije Narodne skupštine pri parlamentarnoj Skupštini OEPS-a.

 Gospođo Marković, izvolite.

 VESNA MARKOVIĆ: Najpre želim sve da vas pozdravim i naravno da se zahvalim Odboru za obrazovanje, ali i pod Odboru za informatičko društvo i digitalizaciju na pozivu, i bez obzira na to što smo imali priliku da u prethodnom periodu na brojnim primerima uverimo se u sve prednosti digitalizacije.

 Pre svega, mislim na uspešno obavljenu vakcinaciju.

 Mogu da kažem da je ipak ovo Javno slušanje na temu otvorenih podataka pionirski poduhvat, jer mislim da se u ovoj temi ne govori dovoljno i sa druge strane, sam sigurna da je ovo tek početak.

 Slažem se sa onim što je rekao kolega Zukorlić, a to je da parlament ima važnu ulogu ne samo kada je u pitanju zakonodavni okvir, već i kada je u pitanju promocija u ovom slučaju važnosti i korišćenja, odnosno upotrebe otvorenih podataka i OEBS, kao organizacija za evropsku bezbednost i saradnju se na ovom veoma ozbiljan način bavi ovom temom i njihova upotreba otvorenih podataka je veoma važna i OEBS se bavio ovim podacima, zapravo, kakvu korist, ko sve ima koristi od upotrebe podataka.

 Navešću kao primer onlajn konferenciju, održanu u februaru mesecu ove godine na kojoj je bilo reči o upotrebi otvorenih podataka, gde je prisustvovalo preko 50 predstavnika vlada, privrednih komora, civilnog društva, akademske zajednice, razgovaralo se o upotrebi otvorenih podataka sa ciljem kreiranja novih investicionih mogućnosti i unapređenju mehanizama dobrog upravljanja.

 Fokus je stavljen na upravljanje zemljištem i važnost otvorenih katastarskih podatka za poslovno okruženje i digitalne alate koji bi koristili investitorima, pod uslovom, naravno, da se pravilno primene i u tom slučaju stvoriće privlačnije ekonomije za preduzeća i investitore.

 Dobro analizirani i dostupni podaci su od suštinskog značaja za privatni sektor, jer omogućavaju kompanijama da efikasno izvršavaju svoje poslovne planove. Fokus je, takođe, bio i na potencijalu otvorenih podataka za poboljšanje poslovnog planiranja, stvarajući tako povoljno i predvidivo okruženje za investiranje.

 Na nekoj od narednih konferencija, na istu temu, akcenat je stavljen na iskorenjivanje korupcije, sa ciljem poboljšavanja poslovnog okruženja i jačanja poverenja građana u institucije i kakva je uloga otvorenih podataka i digitalnih alata u tom procesu.

 Razvoj odgovarajuće infrastrukture za upravljanje podacima i horizontalna koordinacija između relevantnih vladinih ministarstava i Agencija za koordinaciju otvorenih podataka je presudna za pravljenje blagovremenih i visoko kvalitetnih podataka.

 Otvoreni portali, digitalne platforme mogu igrati presudni ulogu u procesu globalnog ekonomskom oporavka, pružajući efikasan skrining za ulaganja radi poboljšavanja poslovne klime, poboljšavanja performansi nabavki radi jačanja pristupa tržištu, ali i mogućnosti revizije i bržoj transakciji.

 Dakle, OEBS može imati važnu ulogu u pružanju smernica i olakšavanju sprovođenja inicijativa otvorenih podataka, može u partnerstvu sa drugim međunarodnim organizacijama da podigne svest o primeni otvorenih podataka za jačanje integriteta javnog sektora i sprečavanje korupcije, uzimajući u obzir činjenicu da su države članice u različitim fazama u pogledu tehnološkog razvoja.

 Ja sam sigurna, na kraju, da će ova javna slušanja doprineti boljem sagledavanju mogućnosti koje pruža upotreba otvorenih podataka, naravno, u saradnji sa svima vama koji podržavate, pre svega, rad Vladine IT kancelarije, upravu, ali i ova javna slušanja.

 Drago mi je što vidim da je zaista veliko interesovanje, pre svega, kolega narodnih poslanika za ovu temu. Hvala na pažnji.

 MARINA RAGUŠ: Gospođo Marković, hvala vama. Znam da se spremate za put u Tiranu. Neizmerno hvala što ste odvojili vremena za naš događaj. Nadam se da ćete uložiti svoje napore, s obzirom da znam koliko te posvećeni svojim projektima, da i sama organizacija OEBS-a se nama pridruži u organizaciji projekata koje mi planiramo. Hvala vam još jednom.

 Gospođa Fransin Pikap, stalna predstavnica Programa za razvoj UN u Srbiji.

 Izvolite za govornicu i gospođa Pikap je takođe zamolila da se obrati zato što takođe putuje.

 Dok prilazi gospođa Pikap govornici, samo da napomenem da bez UNDP, zapravo, organizacija naših javnih slušanja ne bi prolazila tako glatko kako inače sada prolazi, tako da vam se zaista zahvaljujem.

 Gospođo Pikap izvolite.

 FRANSIN PIKAP: Hvala vam, gospođo Raguš.

 Gospođo Marković, gospodine Koli, gospodine Jovanoviću, poslanici, poslanice, dame i gospodo, pozdravljam vas sve, kao i one koji ste nam ste se pridružili onlajn preko lajv strima. Zaista mi je veliko zadovoljstvo što sam danas ovde da razgovaramo o značaju otvorenih podataka za digitalnu transformaciju Srbije i da predstavimo rezultate postignute u dosadašnjem razvoju EKO sistema otvorenih podataka.

 Digitalizacija je važan pokretač postizanja svih ciljeva održivog razvoja, osmišljeni da grade bolju budućnost za sve, i to ukidanjem siromaštva i nejednakosti, osiguranja prosperiteta i zaštitom naše planete.

 Da bismo u potpunosti iskoristili blagodeti ovih novih tehnologija, moramo osigurati dostupnost visoko kvalitetnih podataka.

 Kada državne ustanove i organizacije otvore svoje podatke, to svima daje jednak pristup i oni mogu te podatke da koriste u druge svrhe. Otvoreni podaci neophodan su sastojak svakog dobrog procesa donošenja politika, posebno kada želimo da pronađemo nova rešenja za složene razvojne izazove.

 Daću vam primer. Potrebni su nam podaci kako bismo rešavali neke veoma složene probleme.

 Daću vam jedan primer, UNDP je prošle nedelje predstavio nova saznanja o depopulaciji u Srbiji, koja otkrivaju uvide u stvarnom vremenu i uvide o migracijama unutar zemlje, profilu građana i odredištima građana koji migriraju iz raznih razloga zbog kojih napuštaju svoju zemlju, znači, ekonomskih razloga, informacije o naučnoj dijaspori, kao i o delovima Srbije koji gube ili dobijaju stanovnike i uzroci koji stoje iza ovakvih promena.

 Svi ovi podaci su predstavljeni na otvorenim veb platformama, otvoreni su i dostupni za dalju upotrebu i istraživanje. Tako da Vlada sada može da koristi ove podatke, može da donosi bolje odluke i stvara efikasne javne politike. Takođe, statističari mogu da koriste ove informacije kao dopunu popisu zakazanom za narednu godinu. Preduzeća mogu da ih koriste za ciljanje svojih usluga na osnovu lokacije svojih potencijalnih kupaca. To je jedan od primera kako otvoreni podaci mogu da nam pomognu da rešimo probleme.

 Izuzetno je važno kako bismo se borili protiv teških zdravstvenih kriza, npr. pandemije Kovid-19. Kao što je gospođa Marković rekla, Srbija je odličan primer zato što ima izvanredne i međunarodno priznate rezultate u digitalnoj podršci procesu vakcinacije praćenom digitalnim rešenjima i lakim za korisnike i komunikacijom sa građanima putem različitih kanala: putem telefona, elektronske pošte ili SMS.

 Digitalna rešenja, takođe, mogu pomoći državnim institucijama uključujući parlamente, i to je zaista važno, zato što otvoreni podaci mogu da povećaju transparentnost i izgrade poverenje javnosti u javne institucije. Uz podršku Vlade Švajcarske, UNDP je primenio softver e-parlamenta za delotvoran i transparentan rad predstavnika na lokalnom nivou u četiri lokalne skupštine i još sedam će uskoro krenuti njihovim stopama.

 Da rezimiramo, mislim da je jasno da postoji zaista veliki broj dokaza koji gde su podaci, digitalni alati dragoceni za ukupan razvoj društva, od imputa za kreiranje politike, borbu protiv depopulacije i krize javnog zdravlja, do stvaranja ekonomskih prilika i povećane transparentnosti i poverenja. Zbog toga, UNDP pomaže Vladi Srbije da viziju digitalne Srbije pretvori u stvarnost.

 Tako da, od 2017. godine i u partnerstvu sa britanskom Vladom, Svetskom bankom i Kancelarijom za IT i e-Upravu, paralelno smo radili na nekoliko frontova kako bismo unapredili javne usluge za građane i preduzeća, pomogli institucijama da otvore svoje podatke i stimulisali njihovu ponovnu upotrebu, podržali digitalnu transformaciju u korist svih članova društva.

 Tako da je za samo četiri godine, poslednje četiri godine, izrađen i usvojen pravni okvir i Radna grupa je osnovana za otvorene podatke sa 60 predstavnika Vlade, tehničkom zajednicom i medijima. Postavljen je i nacionalni portal otvorenih podataka, koji je sada među najvećima u regionu i on je domaćin preko 1.200 skupova podataka. Podržali smo blizu 100 institucija da započnu objavljivanje svojih podataka, kao i brojne inicijative lokalnih zajednica za ponovnu upotrebu ovih podataka.

 Na primer, zahvaljujući otvorenim opštinskim podacima, šest gradova u Srbiji je sada na Gugl mapama, što omogućava ljudima, građanima, turistima da pronađu prevoz, da pronađu najbrže rute i za lakše kretanje teritorijom i gradom. Tako da postoji zaista mnogo praktičnih primera ponovne upotrebe podataka u Srbiji i to će biti na izložbi „Otvoreni podaci za otvorenu budućnost“ koju smo postavili u centralnom holu Skupštine i pozivam vas da to pogledate.

 Nadovezujući se na čvrste teme koje smo stvorili od 2017. godine zajedno sa našim donatorima i kolegama ovde, UNDP će nastaviti da pruža podršku vladinim institucijama, objavljivanju skupa podataka velike vrednosti i podstiče ponovnu upotrebu podataka za opšte dobro. U budućnosti ćemo se fokusirati na zdravlje, javne finansije, zaštitu životne sredine, kao i na korišćenje otvorenih podataka za podršku rastu poslovnog sektora u Srbiji.

 Takođe ćemo ustanoviti stožer otvorenih podataka kao prostor u kojem će se predstavnici javnog sektora, novoosnovanih preduzeća akademske zajednice, organizacije društva i medija moći povezati i dobiti obuku, objavljivanju i ponovnoj upotrebi otvorenih podataka.

 Iskoristila bih priliku da pozovem članove parlamenta da se pridruže drugim institucijama u Srbiji koje su već otvorile svoje podatke. Zaista vas ohrabruje da to uradite. Inače je ohrabrujuće videti da Narodna skupština prepoznala značaj digitalizacije za razvoj Srbije, što se pokazalo osnivanjem parlamentarne mreže za digitalnu bezbednost u martu ove godine.

 Nedavno je formiran parlamentarni pododbor posvećen informacionom društvu i digitalizaciji. Poslanici su već pokrenuli nekoliko javnih rasprava, uključujući i ovu današnju. Ovo je važan korak za Narodnu skupštinu da postane mesto rasprave između poslanika, Vlade, civilnog društva i stručnjaka o svim relevantnim budućim politikama u vezi sa digitalizacijom.

 Na kraju bih želela da se zahvalim Vladi Ujedinjenog kraljevstva i ambasadorki Meklaud na njihovom znanju u digitalnoj transformaciji. Takođe bih želela da se zahvalim Vladi Švajcarske što je izabrala UNDP kao pouzdanog partnera u podršci parlamentarnom razvoju Srbije u poslednjih devet godina. I na nacionalnom nivou zahvalni smo Narodnoj skupštini, Kancelariji IT upravu na njihovom partnerstvu. Radujemo se što ćemo nastaviti i dalje uspešnu saradnju i pomoći digitalnu transformaciju javnog sektora. Hvala vam.

 MARINA RAGUŠ: Gospođo Pikap hvala na izvanrednom govoru i obraćanju javnosti. Želimo vam puno sreće. Naravno, radujemo se svakom novom susretu sa vama.

 Gospodin Mihailo Jovanović, direktor Kancelarije za informacione tehnologije i elektronsku upravu. Izvolite.

 MIHAILO JOVANOVIĆ: Poštovani narodni poslanici, poštovani predstavnici Odbora za obrazovanje, nauku, tehnoloških razvoj i informatičko društvo i Pododbora za informatičko društvo i digitalizaciju, poštovani predstavnici programa za razvoj UN u Srbiji, predstavnici ambasade Ujedinjenog kraljevstva u Beogradu, Švajcarske Kancelarije za saradnju u Srbiji, drage koleginice i kolege.

 Imam izuzetno zadovoljstvo da danas učestvujem na trećem po redu javnom slušanju posvećenom digitalizaciji. Ovaj put digitalizacije u Srbiji, otvoreni podaci i njihova upotreba.

 Zadovoljstvo mi je što danas imam priliku da podelim s vama značaj postignuća u izradi ekosistema otvorenih podataka koje smo ostvarili s partnerima iz različitih sfera tokom prethodne četiri godine.

 Digitalna transformacija Srbije je proces koji je dobio veliki zamajac u mandatu prethodne i ove Vlade Republike i koji više ne može i ne treba se vraćamo nazad. Kovid 19 pandemija nam je pokazala koliko je tehnologija značajan i moćan alat u našoj nameri da svim građanima Srbije omogućio nesmetan pristup najznačajnijim uslugama, kao i brzu i pouzdanu pomoć i zaštitu.

Do sada ste imali prilike da iz više domaćih i inostranih izvora čujete brojne pohvale na račun naše organizacije procesa vakcinacije u Srbiji i sa ponosom možemo da kažemo da smo bili spremni da sve naše resurse stavimo u pogon kako bismo podržali ovaj, ali i druge procese, poput volontiranja, donacije krvne plazme, itd.

 U kontekstu Četvrte industrijske revolucije otvoreni podaci predstavljaju nezamenljivo javno dobro na koje imamo pravo u skladu sa zakonom.

 Naime, 2018. godine je usvojen Zakon o elektronskoj upravi u kojem tri člana definišu ponovnu upotrebu i portal otvorenih podataka.

 Zakon kaže da svako ima pravo na ponovnu upotrebu podataka u komercijalne ili nekomercijalne svrhe i da je organ dužan da na portalu otvorenih podataka objavljuje otvorene podatke iz delokruga svoje nadležnosti na način koji omogućava njihovo lako pretraživanje i ponovnu upotrebu.

 Inicijativa otvorenih podataka je mlada inicijativa koja je vrlo brzo dobila svoje mesto visoko na agendi prethodne, a i ove Vlade.

 Krenuli smo od nule, a danas je situacija sasvim drugačija. Možemo da se pohvalimo brojnim postignućima o kojima će, između ostalog, govoriti zaposleni iz mog tima unutar Kancelarije za IT upravu i ja.

 Mi vidimo otvorene podatke kao integralni deo digitalne transformacije naše države koji svoje mesto pronalaze i u očekivanim oblastima, kao što je razvoj veštačke inteligencije, ali i u našim svakodnevnim životima, počev od usluga koje država pruža građanima, preko procesa donošenja odluka do istraživanja i razvoja nauke.

 Iako je Srbija napravila značajne pomake u otvaranju podataka, želimo da se ti pomaci ne samo povećaju, već i prošire na druge oblasti. Želimo da zamislimo Srbiju u kojoj su otvoreni podaci pomogli da se smanji vreme koje građani provode u javnom prevozu, zaštite naše šume, reke i vazduh, smanji broj saobraćajnih nezgoda, efikasnije pružaju zdravstvene usluge, zažive pametni gradovi u kojima ćemo imati bezbroj pametnih aplikacija, ujednačiti pristup informacijama malih i velikih igrača na tržištu, omogući roditeljima da bolje procene u koju školu žele da upišu svoju decu, ohrabre turisti da istražuju više od klasičnih destinacija u Srbiji i pruže dodatni resursi za dalji razvoj našeg start-ap ekosistema.

 Zbog toga, uz podršku ambasade Ujedinjenog kraljevstva i Fonda za dobru upravu i našeg partnera iz UNDP-a, nastavljamo sa našom Agendom i Planom za strateški pristup otvaranju podataka u nekoliko najznačajnijih oblasti, a to su javne finansije i zaštita životne sredine, kao i zdravstvo i poslovna klima.

 Takođe, Kancelarija će se fokusirati na održivost aktivnosti i rezultata koje smo postigli do sada. To je, pre svega, portal otvorenih podataka koji broji preko 1.285 skupova otvorenih podataka, zatim stručna podrška i izgradnja kapaciteta drugih republičkih organa i lokalnih samouprava za otvaranje podataka.

 Kao i do sada, motivisaćemo start-ape, privatni i akademski sektor, da otvorene podatke koriste i ukažu nam na mogućnosti za dalji razvoj ekosistema otvorenih podataka i potencijalna nova partnerstva u cilju stvaranja novih slučajeva upotrebe otvorenih podataka i deljenje znanja u okviru naših oblasti rada.

 Od danas imate priliku da u holu Narodne skupštine vidite izabrane primere upotrebe otvorenih podataka. Izložbu smo nazvali „Otvoreni podaci za otvorenu budućnost“ jer upravo mi tako vidimo njihov potencijal.

 Ovom prilikom želim da vas pozovem da zajedno idemo ka stvaranju takve budućnosti u Srbiji koja ima potencijal da bude predvodnik u regionu, ne samo kada su u pitanju otvoreni podaci, već i digitalizacija uopšteno.

 Koristim ovu priliku i da se zahvalim ambasadi Ujedinjenog kraljevstva na podršci u procesu digitalne transformacije Srbije.

 Takođe, želeo bih da se zahvalim i UNDP-u na stručnoj podršci i deljenju znanja i radujem se našim budućim inicijativama.

 Za kraj, zahvalnost ide i našim partnerima iz javne uprave i civilnog i medijskog sektora, iz sektora IT-a, jer bez vas ne bismo imali za koga da realizujemo sve ove rezultate.

 Na kraju, hvala gospođa Marina i vama lično, kao predsedniku Pododbora za informatičko društvo i digitalizaciju na organizaciji današnjeg javnog slušanja i na svemu što smo radili u prethodnih nekoliko meseci. Nadam se da ćemo nastaviti sa ovim i u drugom delu godine. Hvala vam.

 MARINA RAGUŠ: Možete da se kladite u to da ćemo nastaviti, naravno. Hvala vam puno.

 Gospođo Dragana Bećić, pomoćnica direktora Kancelarije za informacione tehnologije i elektronsku upravu. Izvolite.

 DRAGANA BEĆIĆ: Poštovana predsednice Pododbora za informatičko društvo i digitalizaciju, kolege narodni poslanici i kolege i prijatelji, verujem da ste do sada već mogli da shvatite koliki je značaj otvaranja podataka i da je to proces gde nam je i vaša pomoć potrebna. Zajedno treba da radimo na ovoj temi.

 Maločas, u onom prethodnom slajdu, ako ste primetili statistiku i videli te neke impozantne brojeve, iskreno, moram reći da da taj proces ni malo nije lak. Kao institucija koja je nadležna da pomaže i da pruža podršku institucijama u procesu otvorenih podataka, da kažem, susretali smo se sa raznim izazovima i verujem da u narednom periodu vaša pomoć će nam jako značiti.

 Sam značaj otvorenih podatka je prepoznat, a samim tim i EU prepoznaje taj značaj otvorenih podataka kao nekog ključnog resursa za dalji ekonomski razvoj i korektnost inovacije, kreiranje novih poslova i društveni napredak. Izgradnja ekonomije podataka jedan je od stubova razvoja jedinstvenog digitalnog tržišta Evrope. Samo tržište otvorenih podataka, da kažem, računa se negde u milijardama evra, i ta ponovna upotreba podataka koji su dostupni pruža priliku mnogim kompanijama, startapovima, inovativnim centrima, da stvaraju novu vrednost nad tim podacima.

 Ono negde, što smo već imali priliku da čujemo, jeste da donošenjem Zakona o elektronskoj upravi i podzakonskog akta o Portalu otvorenih podataka, mi po prvi put i ako je ova inicijativa, da kažem, podosta mlada, imamo u zakonodavnom smislu uređenu tu oblast, i negde kao institucija koja sarađuje sa ostalim ministarstvima i jedinicama lokalne samouprave, mogu slobodno da kažem da dolazimo na sastanke naoružani. Morate da otvorite podatke, znate, to vam je po zakonu, kršite taj i taj član. Naš tim dosta agresivno pristupa samoj inicijativi otvorenih podataka, i nismo baš ni malo mili prema institucijama.

 Ono što je takođe bitno jeste da Republika Srbija se obavezuje u raznim drugim međunarodnim organizacijama o samoj toj inicijativi otvorenih podataka. Samim tim Srbija je i članica Partnerstva za otvorenu upravu, kao što znate, to partnerstvo okuplja 79 država širom sveta, i 20 regionalnih vlada. U novom Akcionom planu do 2022. godine, jeste se uključila i ova obaveza 10, čiji je cilj da se poboljša i unapredi protok informacija i podataka oba nivoa vlasti kao i njihov kvalitet i tačnost, a takođe obavezuje da se podaci generišu, čuvaju, ažuriraju u otvorenom formatu.

 Negde do sada ta inicijativa je bila da postojeće podatke koje institucije generišu, pa i one izveštaje koje objavljuju na svojim sajtovima, omogućimo u otvorenom formatu na Portalu otvorenih podataka. Ono što jeste naš zadatak u budućem periodu jeste da sa svim institucijama razgovaramo. Tu je i vaša pomoć, i jako mi je drago kao građaninu ove zemlje da ovakve teme čujemo u ovom domu. Verujem da sa ovim javnim slupanjima ćemo čuti još mnogo lepih tema, savremenih i modernih u domu Narodne skupštine.

 Verujem da, uvođenjem tek tog otvorenog standarda pri izradi svakog informacionog sistema ubuduće svakog ministarstva, svake jedinice lokalne samouprave, mi ćemo tada imati negde automatizovan proces otvaranja podataka.

 Sada možda jeste malo, da kažem, mučnije, jer vi već imate neke podatke od ranije koje je potrebno da pretvorite u neki taj digitalni i otvoren format. Kada se uspostavi standard, ti podaci će se sami od sebe otvarati.

 Sada, da ne čitam redom sve, generalno taj značaj otvorenih podataka, to je najbolji mehanizam da institucija komunicira svoju transparentnost. Time pokazujemo da svi podaci depersonalizovani su dostupni da se dalje analiziraju, upoređuju, da se donose zaključci. Ti podaci znače i samoj upravi, zaposlenima u upravi, jer na osnovu tih podataka mogu da donose pametnije odluke.

 Već negde godinu i po dana radimo sa jedinicama lokalne samouprave na procesu otvaranja planiranih budžeta. Kasnije će naše koleginice i prezentovati taj primer upotrebe. Verujte, to je, da kažem, negde i anegdota. Jedna od prvih jedinica lokalne samouprave koja je otvorila budžet koji je bio dostupan na portalu otvorenih podataka jeste Novi Pazar i mi tako krenemo na put po Srbiji, ugovaramo sastanke sa jedinicama lokalnih samouprava i jednostavno zbog, verujemo, mlada je tema, uvek je, da kažem, negde i prisutno poboljšanje stručnosti državnih službenika, to su teme na kojima uvek morate da radite, o njima morate da učite. Jednostavno, strah od nečeg novog je prisutan. Iako mi objašnjavamo, ali, znate, vi već imate na vašem sajtu planiran budžet u PDF-u ili u Vordu i sad nam samo treba u Ekselu kako bi on bio otvoren.

 Uvek smo navodili jednu anegdotu - jel znate da je Novi Pazar otvorio budžet u utorak i oni - stvarno? Rekoh - znate šta je bilo u sredu u Novom Pazaru i oni svi - šta je bilo, a mi - pa ništa. Jednostavno, taj strah koji je prisutan se savlađuje.

 Iz tog razloga samim tim Kancelarija za IT je upravo je otvorio 100 budžeta jedinica lokalnih samouprava tako što smo nalazili na njihovim sajtovima budžete i prebacivali ih u otvoren format. Time smo želeli da pokažemo na velikom primeru da otvoreni podaci ne treba da se plaše otvorenih podataka, da otvoreni podaci mogu da komuniciraju i da objasne čak i njima preraspodele neke planirane, troškove ili neka ulaganja u samom budžetu, a između ostalog i nama kao građanima da razumemo kada vidimo onu veliku tabelu, pa nam baš nije jasno. Uz pomoć tih nekih vizualizacija mnogo je lakše se razumeju stvari.

 U principu, otvoreni podaci dovode do bolje i brže razmene informacije između različitih državnih institucija koje sakupljaju i obrađuju slične ili povezane podatke i na kraju podaci institucije postaju tačniji što se više koriste i razmenjuju.

 Normalno je da postoje greške o podacima. Otvaranjem podataka vi kao institucija ili kao tim koji se bavi nekim izveštajima te greške možete da uvidite i te greške možete da ispravite. Greške postoje svuda. Sasvim je prirodno da greške postoje. Otvoreni podaci nam pomažu i otvaranje podataka u mašinsko čitljiv oblik nam pomaže da te greške brže uočimo, samim tim i da ih ispravimo.

 Hvala vam najlepše.

 MARINA RAGUŠ: Gospođo Bečić, puno vam hvala.

 Gospođa Šantel Ker, prvi sekretar ambasade Ujedinjenog Kraljevstva Velike Britanije i Severne Irske u Republici Srbiji.

 Pretpostavljam, a ispravićete me ako grešim, znam da govorite srpski, da ste prvi put u Parlamentu ili niste. Jel vam ovo prvi put?

 ŠANTEL KER: Sve je u redu.

 MARINA RAGUŠ: Izvolite.

 ŠANTEL KER: Poštovani poslanice i poslanici, poštovani partneri, dame i gospodo, zadovoljstvo mi je što sam danas sa vama i što ćemo razgovarati o ovoj važnoj temi.

 Verujem da je većina nas u zadnjih godinu i po dana bar jednom dnevno gledala podatke o broju zaraženih, hospitalizovanih i vakcinisanih u Srbiji, po meni bitni su podaci i u Ujedinjenim Kraljevstvu. Te brojeve smo onda upoređivali sa ostalim zemljama. Pratili smo trendove rasta ili pada broja obolelih, na osnovu toga su krizni štabovi i Vlada odlučivali kakve će mere uvesti. Ostale države prate te podatke i na osnovu njih donose odluke koje će zemlje biti na crvenoj ili zelenoj listi. Međutim, za takve odluke bitno je i da li su podaci pouzdani, da li se redovno ažuriraju. Jednom rečju, bitno je da su transparentni.

 Pandemija Kovid-19 nam je pokazala kolika je moć podataka i koliko je bitno da su ti podaci pouzdani i dostupni. Na osnovu njih donosili smo odluke koje su odredile našu svakodnevnicu i život u poslednjih godinu i po dana.

 Kada ovaj primer kojem smo svi bili svedoci stavimo u širi kontekst možemo da razumemo koliki je značaj i potencijalna korist od dostupnosti podataka i u ostalim oblastima.

 Kancelarija za informacione tehnologije i elektronsku upravu uz ostale institucije i našu podršku uradila je veliki posao. Uspostavila je pravni i institucionalni okvir, oformila je timove, stekla je znanje, napravila je portal, podržala je otvaranje preko 2.100 setova podataka, podržala je ponovnu upotrebu podataka, ali i dalje postoji potreba da se otvore podaci koji imaju veliku vrednost i u smislu transparentnosti ali i na tržištu.

 Koristi od otvorenih podataka su ogromne. Veća transparentnost institucija i pozivanje na njihovu odgovornost je nešto što je vama kao poslanicima od ključnog značaja.

 Jači integritet javnih institucija koji ide kao prirodna posledica transparentnosti i odgovornosti, otvaranja podataka u oblasti javnih finansija bi omogućilo praćenje troškova i efikasnije upravljanje novcem poreskih obveznika.

 Koristi za unapređenje rada javne uprave uštede u vremenu i bolje usluge za građane i privredu. Usluge i dostupnost informacija bi mogla da se prilagođavaju demografskim i mnogim drugim faktorima i uslovima, uključivanje građana u procese odlučivanja i kreiranja javnih politika.

 Ekonomski značaj je veliki, pored ušteda u vremenu i novcu vrednost ove grane IT industrije je već danas ogromna, a pretpostavke su da će ubrzano rasti narednih godina.

 Prema dostupnim podacima, trenutna vrednost otvorenih podataka je između 3 i 5 miliona dolara, ne znam koja je vrednost naftnih rezervi, ali mislim da nam je iz ovog podatka jasno zašto otvorene podatke zovu naftom 21. veka.

 Dakle, ključnom sirovinom koja će da označi ekonomski rast u ovom veku. Ukupna vrednost ove industrije, otvorenih podataka u Ujedinjenom kraljevstvu se procenjuje na preko 22 biliona funti. Prema poslednjim podacima, mogućnosti su ogromne. Upotreba otvorenih podataka u saobraćaju može da uštedi 629 miliona sati čekanja na putevima, vozačima u zemljama EU.

 Vrednost podatka može da bude ključna, samo ako institucije otvore podatke i učini ih dostupnim. U suprotnom podaci, će biti samo nekorišćena sirovina. Zbog toga je bitno da imamo ovakve događaje i da razgovaramo i borimo se da svaka institucija otvori podatke i jasno i transparentno, i zbog toga ćemo mi dalje raditi i podržavati Kancelariju za IT i e-upravu, ali i ostale institucije da rade na tome.

 Fonda za dobru upravu, Ujedinjenog kraljevstva, je najveći bilateralni donator u Srbiji, u oblasti digitalizacije, javne uprave i otvorenih podataka.

 Od 2015. godine, za podršku reformama u Srbiji, smo izdvojili preko 20 miliona evra, i nastavnićemo da podržavamo i u budućnosti.

 Naš zajednički cilj je ekonomski, osnažen i otvoreno društvo, a otvoreni podaci mogu u tome puno da nam pomognu. Hvala vam.

 MARINA RAGUŠ: Hvala što ste nam se obratili na srpskom jeziku. Nadam se da će vaša Vlada i dalje da podržava na ovom projektu, što se tiče digitalizacije.

 Moram ovom prilikom da pozdravim i gospodina Tomasa Rajda, gospođu Natašu Radović, koja dobro razumem, oni ovde predstavljaju Fond za dobru upravu, koji je kako je gospođa Ker i navela, jedan od najvećih donatora raznih oblasti u oblasti digitalizacije i puno vam hvala na tome. Verujem i nadam se dobroj saradnji u perspektivi i posebno će narodnim poslanicima biti vrlo značajno da to i jeste suština ovih javnih slušanja da se upoznaju sa svim partnerima koji zaista pomažu državi Srbiji i svim državama, na ovom putu digitalne transformacije, kako bi unapredili javne politike u korist svakog građanina ove države.

 Hvala još jednom i ovo je takođe dobro mesto sastanka i susret i uvek ste dobro došli, u Domu Narodne skupštine.

 Da ne trošim vreme ostalim učesnicima, gospodin Ričard Koli, predstavnik Švajcarske kancelarije za saradnju u Srbiji, naravno kancelarija koja značajno doprinosi UNDP, i raznim projektima u oblasti digitalizacije.

 Gospodine Koli, izvolite.

 RIČARD KOLI: Zadovoljstvo mi je da imamo priliku da razgovaramo o otvorenim podacima kao jednom od najkritičnijih pitanja za savremeno upravljanje.

 Otvoreni podaci pružaju budućnost nadzora nad upravom i pomažu u smanjenju korupcije, omogućavajući veću transparentnost. Tako, na primer, otvoreni podaci olakšavaju praćenje državnih aktivnosti, poput praćenja ukupnih budžetskih rashoda i uticaja.

 Vlada Švajcarske je bila jedan od lidera u pružanju podrške transparentnosti i odgovornosti skupština.

 Otvoreni podaci su jedno moćno sredstvo, ali tehnička rešenja treba uvek da budu samo sredstvo, a ne i svrha.

 Otvoreni podaci, takođe, mogu da budu jedno dragoceno sredstvo i za saradnju sa građanima, što je prisutno u svim snažnim demokratijama u svetu.

 Skoro decenijsko partnerstvo sa UNDP u podršci parlamentarnom razvoju u Srbiji pružilo je značajne podsticaje za jačanje kontrolne funkcije Narodne skupštine.

 Naši zajednički napori rezultirali su uspostavljanjem parlamentarnog portala o fiskalnoj transparentnosti 2015. godine. Ovaj portal je omogućio poslanicima da imaju pristup podacima o godišnjem budžetu, sa detaljnim podacima o raspodelama po direktnim budžetskim korisnicima i planiranim sredstvima prema funkcionalnim klasifikacijama izvora finansiranja.

 Ono što je od posebnog značaja jeste da portal sadrži izveštaje o izvršenju budžeta, što olakšava narodnim poslanicima da prate državne rashode. Švajcarska Vlada će podržavati održavanje portala, kako bi obezbedila njegovu punu operativnost u skladu novom metodologijom Ministarstva finansija.

 Pored toga, i dalje ćemo raditi na otvaranju podataka, ne samo u odnosu na poslanike, već i javnost.

 Pojedinačni odbori i parlamentarne grupe dobijale su podršku u organizovanju javnih rasprava i sednica, mobilnih odbora, od uspostavljanja ovih parlamentarnih mehanizama. Ova podrška se nastavlja i kroz treću fazu projekta, pod nazivom „Jačanje parlamentarne demokratije i inkluzivnog političkog dijaloga“. To je projekat koji se sprovodi zajedno sa UNDP-om i sa nekoliko odbora i grupa, uključujući i novoosnovani pododbor informacionog društva i digitalizacije, i naravno, podržavaćemo i diskusije o značaju upotrebe novih tehnologija za primenu principa dobrog upravljanja.

 Međutim, moramo biti spremni da skrenemo pažnju na opasnost koju ove inovacije mogu doneti po privatnost građana. Zbog toga je presudno voditi otvorenu istinsku debatu o uticaju digitalizacije na ljudska prava i odgovornoj upotrebi ovih tehnologija.

 Da bi unapredila aktivnosti poslanika po ovim pitanjima, Švajcarska kancelarija je, takođe, podržala uspostavljanje višestranačke mreže za digitalnu bezbednost, koja će takođe podići i pojačati svest i oblikovati politike za zaštitu ranjivih grupa, a posebno maloletnika na internetu.

 Značajne zajedničke mobilne sednice Odbora za finansije, državnih revizorskih institucija i lokalnih skupština, važan su mehanizam za jačanje transparentnosti i dobrih praksa u upravljanju lokalnim finansijama. Stoga nam je zadovoljstvo što su od početka treće faze transparentnost Srbija i lokalne organizacije civilnog društva su takođe učestvovale na ovim sednicama lokalnih odbora, povećavajući ukupnu transparentnost i iluzivnost i snagu ovog procesa.

Prepoznajući neiskorišćene potencijale na lokalnom nivou, Švajcarska je dala punu podršku digitalizaciji opštinskih i gradskih parlamenta skupština širom Srbije.

 Jedan od ključnih doprinosa za rad lokalnih skupština bio je razvoj jedinstvenog softvera e-parlamenta, koji pruža veću efikasnost, doprinosi uštedi novca i transparentnosti lokalnih skupština. Pored toga, primenjeni su i novi inovativni alati za dvosmernu komunikaciju sa građanima, kao što su budžetski portal i pitajte svog lokalnog predstavnika koji su, takođe, primenjeni sa otvorenim segmentima podataka i postavljeni su na veb lokacijama gradova i opština.

 Švajcarska će i dalje podržavati otvorene podatke sa ciljem da svi otvoreni podaci mogu slobodno da se koriste i dele među građanima od strane medija i ostalih institucija.

 Dozvolite mi da se zahvalim predstavnicima, narodnim poslanicima, Kancelariji za IT i e-Upravu na organizovanju ovog događaja koji pokriva tako značajan cilj. Hvala svima na vašoj pažnji.

 MARINA RAGUŠ: Verujem da ćete uskoro staviti slušalice da bi vam prevodioci preveli ovaj deo.

 Javna slušanja, kako smo ih postavili, kalendar događaja smo najavili nekoliko puta, vi ste potpuno u pravu. Čovek, njegova ljudska prava, dobrobit zajednice treba da bude imperativ. Mi kada temu po temu, koja predstavlja opšti okvir digitalizacije u Srbiji, digitalne transformacije Srbije… Poslednja tema biće pozicija čoveka u digitalnom društvu, u četvrtoj industrijskoj evoluciji, šta to znači za njega i kakav je Srbija zauzela stav, na kojoj je platformi u odnosu na čoveka. Moram da vam kažem da je naš odnos prema tome humanocentrični, tehnologija na korist i upotrebu čoveku, zajednice, privrede i društva. Na tom putu je puno izazova i nadamo se da će nam Švajcarska, kao i Velika Britanija, kao i svi ostali partneri u ovom vrlo značajnom poslu za našu državu pomoći da prevaziđemo izazove i da možda u odnosu na rešenja, pogotovo na teritoriji Evrope i EU, neke greške propustimo ovaj put.

 Znam je sada jedna od najvažnijih tema upravo sigurnost podataka građana Evrope u odnosu na platforme i velike IT gigante i, naravno, digitalna zaštita, ali o tom potom. Čisto da znate, poslednje slušanje biće u Beogradu, vrlo verovatno u Rektoratu, u centru akademske zajednice. Sučelićemo stavove. Uostalom, tome i služe javna slušanja, da vidimo sve one ljude koji su za ovakav tempo digitalne transformacije, kao i one koji se plaše svih izazova i veruju da je sporije i opreznije, u smislu digitalne transformacije, pravi put, jer ovo je mesto, jedino mesto gde se u perspektivi i svaki put nalaze i oni koji predstavljaju poziciju i opoziciju, to je jedino mesto gde možemo da ukrstimo naše stavove.

 Obećala sam da neću krasti vreme učesnicima, ali gospodin Koli me je malo motivisao svojim izlaganjem i držaću se svog obećanja datog sa početka.

 Reč ima gospođa Andreja Gluščević, Kancelarija za informacione tehnologije i elektronsku upravu, koja je koordinatorka za standardizaciju i otvaranje podataka.

 Izvolite.

 ANDREJA GLUŠČEVIĆ: Hvala.

 Poštovana predsednice Pododbora za informatičko društvo i digitalizaciju, poštovani narodni poslanici, drage kolege, izuzetno mi je drago da smo se ovde okupili da pričamo o mojoj najomiljenijoj temi, a to su otvoreni podaci, pa da krenemo.

 Ono o čemu se moje kolege govorili pre mene, pričali su o pravnom okviru i koje su to koristi od procesa otvaranja podataka. Sada bih vam predstavila koje je to mesto gde ti svi podaci žive. Mesto gde podaci žive jeste Portal otvorenih podataka od 2017. godine i to je mesto gde svoje podatke objavljuje 96 organizacija. Da bi to nekako lakše videli, od 2017. godine postavljen je Portal otvorenih podataka i na njemu se nalazi 96 organizacija i objavljeno je preko 1293 resursa, setova podataka. Ono što je jako interesantno, ja sam pre nekih par dana gledala neku prezentaciju od pre godinu dana, e ovaj broj od 1200 nije imao jedinicu ispred. Znači, bilo je nekih dvesta i nešto setova podataka, za godinu dana taj broj se mnogo puta uvećao. To je ono što mene čini jako srećnom ženom.

 Imamo preko četiri hiljade 238 resursa i mislim da je to za ovaj period jedan veliki uspeh i rada zajedničkog i UNDP i Kancelarije za IT i svih oni koji su angažovani na procesu otvaranja podataka u našoj zemlji. Mislim, bez obzira koliki su brojevi, jako je bitno da potapšemo sebe i mislim da smo veliku stvar do sada uradili.

 Navela sam da 96 organizacija objavljuje svoje podatke u otvorenom formatu. Ono što je jako lepo videti jeste da je od tih 96 organizacija, 49 jedinica lokalne samouprave i da su lokalne samouprave vrlo aktivne u objavljivanju svojih podataka. Ono što je na evropskom nivou pokazano, jeste da su najveći korisnici u otvorenih podataka kada iste otvore, same lokalne samouprave. Jako je bitno da lokal tamo gde se generišu najveće količine podataka, otvara svoje podatke i da njih koristi, a i daje drugima mogućnost da iste koriste.

 Takođe, sedam ministarstava otvara svoje podatke, četiri državne agencije i tri kancelarije, od kojih smo jedna i mi. Imamo preko hiljadu 318 korisnika i 34 primera upotrebe. Korisnici su oni ljudi koji aktivno su uključeni u rad na portalu. Ono što je bitno da Portal otvorenih podataka ima preko dve hiljade poseta dnevno i da su ljudi jako zainteresovani za podatke. Često se pitaju, kada radimo sa lokalnom, često se pitaju kome trebaju ti podaci. Upravo ovolika poseta Portala otvorenih podataka pokazuje da stvarno postoji potreba za otvorenim podacima i da to nije par stotina ljudi, nego se on meri u hiljadama na dnevnom nivou.

 Tridesetčetiri primera u upotrebi, mi imamo divne primere na koje su podaci počeli da nam pričaju svoje priče. Vi kada sredite jedan dokument u nekom Ekselu, to je niz nula i jedinica i onda će ostati niz nula i jedinica sve dok vi te podatke ne krenete da koristite.

 Iskoristila bih ovaj trenutak da vam prikažem jedan primer upotrebe podataka, a to su otvoreni budžeti. Mi smo početkom prošle godine uradili standardizaciju, sagledali sve budžete lokalnih samouprava i kako ih oni objavljuju, uradili smo standard i počeli smo da radimo sa lokalnim samoupravama i malo smo i sami to radili i otvarali smo budžete jedinica lokalnih samouprava. Otvoreno je 99, nadam se da će za koji dan biti 100, budžeta za 2020. godinu, a 31 za 2021. godinu.

 Ovde sam uradila nešto da bi vi videli kako to izgleda. Ovde je jedan kratak film. Evo, kada odete na Portal otvorenih budžeta i pritisnete lokalnu samoupravu, izaberete lokalnu samoupravu i ovde možete videti prihodni i rashodni deo. Ovde čovek koji se ne bavi ekonomijom može na osnovu veličine loptica da vidi gde to pare idu, po bojama su razdvojeni i ovo je prihodna strana u pitanju, a sada gledamo rashodnu stranu, 17 programa, svaki program ima svoju boju. Možete da kliknete i da vidite po svakom programu gde to novci idu. Mislim da je jako bitno da na ovakav način građani bolje mogu da razumeju budžet jedinica lokalne samouprave i to pritiskom na jedno crveno dugme, možete da preuzmete taj budžet u Ekselu i kako smo rekli to možete da uradite za preko sto lokalnih samouprava.

 Mislim da je ovo način na koji se najlakše komunicira sa građanima, a pored toga, pričajući sa predstavnicom iz Užica, ona mi je rekla - znaš šta ja najviše volim da radim? Pitala sam je šta. Kaže ona - ja volim da zvirnem kako to drugi rade.

 U stvari to je jedan način da počnu da sarađuju lokalne samouprave i u stvari gledaju kako to rade budžet, njima slični, da se benčmarkuju, da se porede, da vide kako to drugi rade, bez da moraju da njih pozovu. Jednostavno imaju dostupan njihov budžet i mogu da ga sagledaju.

 Ono što je jako dobro za videti, svaka lokalna samouprava kroz godine može da prati. Vi ovde imate padajući meni, godinu koju birate, možete da izaberete godinu i da sagledate kako se kroz godine vaš budžet menja.

 Ono o čemu smo pričali, to je ušteda koju pružaju otvoreni podaci i transportni podaci. Jedan od načina da pokažete da vam je stalo do vaših građana jeste da pokažete da poštujete njihovo vreme.

 Mi u ovo doba imamo veliki problem sa zagađenjem i želimo da menjamo način na koji koristimo naš prevoz i hoćemo da ljudi što manje koriste svoja vozila i više koriste javni prevoz.

 Vi ako hoćete da promovišete novi vid transporta, morate da učinite tu uslugu boljom. Kako učiniti uslugu boljom? Tako što ćete im pružiti način da oni znaju kako da dođu od tačke A do tačke B, kako da planiraju svoje vreme, da mogu da izaberu opciju - ja hoću tada da krenem ili tada da stignem, to vam nudi mogućnost „Gugl tranzit“.

 Inače, GTFS je standard koji ne koristi samo „Gugl“. Pričali smo da se ovi podaci koji su urađeni za pet gradova u Srbiji ne nalaze samo na „Guglu“, oni se nalaze i na Bing mapama, one se nalaze u okviru 96 aplikacija koje koriste te podatke spakovane u ovaj GTFS format.

 Ono što nam predstoji u budućem periodu jeste da što više radimo na kvalitetu podataka, što više radimo na standardizaciji i omasovljenju, u stvari celog ovog procesa, da kažemo da ovo nije bauk, da su podaci najinteresantniji kada počnu da pričaju priče, a nekada su zarobljene u nekom Excel-u, zarobljeni u lokalnoj samoupravi ili u ministarstvu i ostaju zarobljeni u nekom PDF-u, u nekom Word-u Oni su najbolji kada krenu da pričaju priče i kada od njih imamo koristi.

 Hvala vam puno.

 MARINA RAGUŠ: Sve ovo što je Andreja najavila i o čemu je gospođa Dragana Bećić pričala i dr Mihailo Jovanović, imaćete prilike sada tokom pauze koja će trajati do pola jedan, u centralnom holu Skupštine, da vidite na našoj izložbi.

 Sa radom nastavljamo posle pauze.

 (Posle pauze.)

 PREDSEDNIK: Da nastavimo naše slušanje. Sada je 12,32 časa.

 Nastavljamo sa gospodinom Đorđem Antićem iz Kancelarije za razvoj grada Niša. Uz izvinjenje gospođe Dragane Sotirovski, koja zbog iznenadnih radnih obaveza, nije mogla da prisustvuje prema predviđenoj agendi, ali tu je gospodin Antić, tako da pozivam da izađete za govornicu. Hvala vam.

 ĐORĐE ANTIĆ: Poštovani članovi Odbora, narodni poslanici, dragi partneri i gosti.

 Zadovoljstvo mi je da vam se danas obratim ispred grada Niša i predstavim rezultate dosadašnjeg angažovanja na procesu otvaranja podataka u našem gradu. Ovo angažovanje plod je želje da se izgrade standardi u uspostavljanju, funkcionisanju i efikasnosti onog nivo vlasti koji je najbliži građanima i tako obezbede način i sredstva za bolje donošenje odluka sa ispunjenjem potreba građana kao prvim i najvažnijim ciljem.

 Takođe, otvaranjem podataka grad Niš daje svoj doprinos ostvarenju strateškog opredelenja Vlade Republike Srbije i ispunjava obaveze definisane Zakonom o elektronskoj upravi. Programom razvoja elektronske uprave u Republici Srbiji za period od 2019. do 2022. godine, kao i Akcionim planom za njegovo sprovođenje.

 Grad Niš je od 2019. godine ostvario izuzetne rezultate u otvaranju podataka, prvenstveno kroz aktivnosti Gradske kancelarije za lokalni ekonomski razvoj koja je proces inicirala u sklopu nacionalnog projekta „Otvoreni podaci-otvorene mogućnosti“ sprovedenog u partnerstvu sa programom UN za razvoj. Kancelarijom za informacione tehnologije i elektronsku upravu, Svetskom bankom i Fondom za dobro upravu Ujedinjenog kraljevstva.

 Grad Niš postao je deo ove inicijative, jer je prepoznata vrednost otvaranja podataka u cilju donošenja kvalitetnih odluka i planiranje baziranog na podacima, kao i aktiviranja ogromnog praktičnog, ekonomskog i kreativnog potencijala u otvaranju širokog spektra informacija i najrazličitijih podataka koje javni sektor prikuplja, a koje su na neki načine bile zarobljene.

 Grad Niš postao je tako prva jedinica lokalne samouprave u Srbiji koja je otvorila setove podataka celokupne tadašnje gradske uprave, svih 17 njenih organizacionih jedinica, odnosno sekretarijata, kao i 12 javnih i javno-komunalnih preduzeća. Angažovanjem Radne grupe formirane od predstavnika svih tadašnjih sekretarijata i javnih preduzeća otvoreno je preko 100 resursa sa setovima podataka koji su postali dostupni za pregled, preuzimanje i ponovno korišćenje na nacionalnom portalu otvorenih podataka.

 Od velikog broja tada objavljenih podataka u otvorenom obliku, kao posebno značajni za javnost mogu se izdvojiti podaci o javnom prevozu koje građani mogu da koriste putem gugl tranzit servisa, zatim podaci o obrazovanju, osnovnim i srednjim školama, o poljoprivrednom zemljištu, energetskim podacima niške toplane, kvalitetu voda, parking zonama i parkiralištima, pijačnom barometru, prostornim i urbanističkim planovima, komunalnoj miliciji, poslovnom prostoru u vlasništvu grada, građevinskim i upotrebnim dozvolama, ozakonjenju, kao i budžet grada.

 Ovi skupovi podataka su na raspolaganju u mašinski čitljivom obliku samom ogradu i njegovim organima, ali i građanima i privredi u svrhu kreiranja novih mogućnosti za razvoj privrede i zapošljavanja, kao i novih vrednosti kroz dostupne informacije, analize i usluge. Svi setovi podataka objavljeni su uz puno poštovanje Zakona o zaštiti podataka o ličnosti kao i pravnog okvira koji važi na teritoriji EU kroz opštu Uredbu o zaštiti podataka.

 U širem kontekstu otvaranjem podataka se doprinosi stvaranju potencijala koji oni imaju za kreiranje novih mogućnosti za razvoj privrede i zapošljavanja, kao i novih vrednosti kroz nove informacije, analize i usluge. Otvoreni podaci su od posebnog interesa i značaja za nove generacije preduzetnika, startap-ova, novih kompanija i stanara Naučno-tehnološkog parka Niš, kao i za timove koji rade iz drugih zajedničkih radnih prostora u gradu.

 S druge strane upravo je Naučno-tehnološki park Niš ove godine pomogao da se kreiraju novi setovi, ali i pruži doprinos u stvaranju novih vrednosti na osnovu otvorenih podataka. Na izazovu otvorenih podataka više softverskih timova je radilo na kreiranju vajber čet botova koji koriste otvorene podatke grada Niša iz različitih oblasti.

 Najveći broj realizovanih rešenja odnosi se na urbanu mobilnost i korisnici ovih sistema za komunikaciju i interakciju mogu da realizuju svoje potrebe bez učešća i aktivnosti ljudi s druge strane, čime se vrši potpuna automatizacija celog procesa.

 Grad Niš je ove godine otvorio neke nove, ali i osvežio postojeće setove podataka pomoću novopostavljenog geografskog informacionog sistema. Podaci koji su inicijalnu bili namenjeni za korišćenje u ovom sistemu uspešno su izvezene u setove otvorenih podataka i objavljeni na nacionalnom portalu. Međutim, ovo je pravilno prepoznato i sagledano tek kao prelazno rešenje ka nečemu što bi trebalo da u procesu otvaranja podataka pruži neophodnu održivost.

 U okviru programa Swiss PRO koji sprovodi Kancelarija UN za projektne usluge iniciran je proces pružanja stručne pomoći za otvaranje podataka, kao preduslov za stvaranje pametnih servisa grada Niša. Prvi korak u ovom procesu je formiranje nove radne grupe za otvaranje podataka, zatim sledi procena stanja otvorenih podataka u gradu ali i institucionalizacija procesa otvaranja podataka kroz odluku skupštine i donošenje pravilnika od strane gradskog veća.

 U novoj sistematizaciji gradskih uprava otvoreni podaci su sistemski sagledani kroz opise poslova zaposlenih u svim upravama, kao i u drugim organizacionim jedinicama. U toku je redefinisanje postojeće Radne grupe za otvorene podatke na nivou grada, kako bi se uskladila sa novom organizacijom gradske uprave i omogućilo da sve oblasti od javnog interesa za otvaranje podataka budu sagledane.

 Suština odluke koju Skupština grada Niša treba da donese je otvaranje, ažuriranje i održavanje otvorenih podataka i skupova otvorenih podataka iz delokruga nadležnosti grada Niša. Ovom odlukom će se regulisati prava i obaveze organa lokalne samouprave, javnih preduzeća, javnih komunalnih preduzeća, javnih ustanova, kao i svih pravnih entiteta čiji je osnivač ili suosnivač grad Niš, kao i oblasti od javnog interesa po prioritetima za otvaranje podataka, nosioci odgovornosti i rokovi za sprovođenje ovih aktivnosti.

 Ovu odluku će pratiti i pravilnik o otvaranju, ažuriranju i održavanju otvorenih podataka i skupova otvorenih podataka kao tehničko uputstvo kako treba sprovoditi proces u organima grada.

 Zahvaljujući postignutim rezultatima, grad Niš je više puta promovisan kao primer dobre prakse u regionu koji bi trebalo da prate i drugi gradovi i opštine. Svesni smo da je ovo proces koji je jedan od osnovnih preduslova za kreiranje budućih pametnih gradova, koji bi trebalo da omoguće bolji kvalitet života građanima, od transporta i obrazovanja, do upravljanja vodosnabdevanjem, otpadom i energijom.

 Na kraju, svi ovi napori su motivisani verom da će se objavljivanjem otvorenih podataka ostvariti i različite prednosti za građane, stvaranje informacione osnove za planiranje javnih politika, otkrivanje mogućnosti za jeftinije i prilagođenije pružanje i planiranje javnih usluga građanima i organizacijama i poboljšanje njihove dostupnosti, poboljšanje poverenja građana u javni sektor kroz transparentnost i integritet, kao i veće učešće građana i civilnog društva i uključivanje u donošenje odluka, povećanje efikasnosti u radu kroz smanjenje troškova, bolje upravljanje gradskim sistemima, kao i bolje uočavanje i rešavanje gradskih problema kroz inovacije, a time i poboljšanje kvaliteta građana i poslovnog ambijenta.

 Zahvaljujem na pažnji.

 MARINA RAGUŠ: Sada prelazimo na posebno interesantan deo, a to jeste upotreba otvorenih podataka.

 Iako niste verovali da ćete završiti u Skupštini, jer kažete da potičete iz male zajednice, iz grada Niša, predstavljam vam gospodina Igora Velića, organizacija „Sigurne staze“, „Otvoreni podaci - sigurni građani“. Uvek ste dobrodošli u ovom domu.

 Izvolite.

 IGOR VELIĆ: Poštovani narodni poslanici, predstavnici Narodne skupštine, predstavnici Kancelarije za IT i E-upravu, predstavnici UN u Srbiji i predstavnici ambasade Ujedinjenog Kraljevstva, moje poštovanje, hvala vam na pozivu i što ste mi ukazali čast i poverenje da ove projekte koje smo uradili za grad Bor prestavim vama.

 Naime, ispred vas biće predstavljena dva projekta koja se tiču otvorenih podataka koji imaju svoj koncept u pravljenju budućih pametnih gradova na teritoriji Republike Srbije. Reč je, zapravo, o dvema GIS interaktivnim mapama. Inače, GIS su geografske informacioni sistemi.

 Prvi projekat, ovaj koji je pred vama, zove se „Sigurne staze i putanje i kretanje učenika osnovnih i srednjih škola u Boru“, koji smo razvili zahvaljujući podršci koju su nam dale UN. Drugi projekat, koji je pred vama, zove se „Staze urbane mobilnosti na teritoriji grada Bora“ (mobilitibor.com), koji smo razvili uz pomoć Beogradske otvorene škole i USED-a.

 Projekti koji su pred vama vezuju se za dva cilja UN. Jedan je cilj koji je upravo proglašena „Dekada bezbednosti saobraćaja od 2021. do 2031. godine“, od strane UN. Drugi cilj nosi naziv „Održivi gradovi i zajednice“, koji su takođe propisale UN, koji se zalaže da gradovi budu pristupačni i sa dobrim sistemom javnog gradskog prevoza, pešačkom i biciklističkom infrastrukturom.

 Naše platforme, da tako kažem, bave se ranjivim učesnicima u saobraćaju, a u ranjive učesnike u saobraćaju spadaju deca, pešaci, biciklisti, starija lica i osobe sa invaliditetom. Zahvaljujući korišćenju tih otvorenih podataka, mi smo došli do kritičnih lokacija u Boru, prostorne raspodele saobraćajnih nezgoda, obeleženih pešačkim prelazima, problemima u zonama škola, koji su na teritoriji grada Bora, a na kontu svih tih ukrštenih prostornih setova podataka, dobili smo sigurne rute za kretanje đaka.

 Inače, bezbednost saobraćaja je nauka koja mora biti zasnovana na podacima, tako su me učili na fakultetu moji profesori. Konačno je Srbija uložila taj veliki korak, tako da su otvoreni dobar deo setova podataka koji se tiču obeležja bezbednosti saobraćaja.

 Zahvaljujući geografskim informacionim sistemima, mi smo razvili savremenu metodologiju prikupljanja podataka, kao i konverziju tih podataka i pretvaranje tih podataka u digitalni oblik, koji su čitljivi i za prostornu prezentaciju podataka i za vizuelnu prezentaciju tih podataka.

 Ono što bih izdvojio kao prednost ovih naših interaktivnih platformi, a što smatram da u Srbiji nema nijedna ovakva platforma, to je crowdsourcing komponenta, naime, koja omogućuje participaciju građana u procesu donošenju odluka. Preko te komponente, mi smo omogućili da na obe ove mobilne aplikacije svaki građanin Bora može da ubeleži lokaciju na karti, da doda opis problema, da da predlog za rešavanje tih problema i da izloži svoje potrebe. Samim tim, ove naše aplikacije služe kao korisno sredstvo komunikacije između svih aktera u sferi saobraćajno-urbanističkog planiranja, tako da ovde imamo komunikaciju između ljudi iz struke i donosioca odluka, između ljudi iz struke i sa samim građanima, i građana i donosioci oduka. Dali smo tu mogućnost da građani Bora mogu da iskažu potrebe gde im je potreban parkić, gde je potrebno staviti usporivače saobraćaja, gde je potrebno projektovati zonu 30, biciklističku stazu, pešačku infrastrukturu itd.

 Ta, da kažemo, participacija od strane građana, zapravo, daje nam priliku za kvalitetan javni uvid za poslove koji se tiču saobraćajnog planiranja, urbanističkog planiranja, arhitektonskog planiranja, zapravo, povezuje sve struke koje se bave prostorom. Nama je cilj nekako bio da obuhvatimo ceo grad Bor, da mapiramo celokupnu saobraćajnui urbanističku infrastrukturu i da ocenimo tu infrastrukturu, koliko je pristupačna za naše ranjive učesnike u saobraćaju.

 Unapređenje, generalno, bilo kog saobraćajno-urbanističkog prostora je nezamislivo bez upotrebe otvorenih podataka, informacionih tehnologija i softverskog inženjeringa, i u toj sprezi mi vidimo razvoj pametnih gradova u budućnosti na teritoriji Republike Srbije.

 Samim tim, tu bih se nadovezao na gospodina Zukorlića, koji je napomenuo humanizam u celoj ovoj priči digitalizacije u Srbiji. Zapravo, u svetu se već zadnjih 20 godina u inženjerskoj struci pominje termin koji se zove humani inženjering, koji, nažalost, kod nas još uvek inženjerska struka, tj. moje kolege ne primenjuju, a to je da se celokupan prostor prilagodi ranjivim učesnicima u saobraćaju. To je sada jedan od glavnih ciljeva upravo proglašene Dekade o bezbednosti saobraćaja od strane UN.

 Izvinite što sam vam oduzeo vreme. Zahvaljujem se puno na pozivu i ovim se stavljamo na raspolaganje našoj državi, Kancelariji za IT, UN, i „Sigurne staze“ svakako žele da daju doprinos za razvoj pametnih gradova na teritoriji Republike Srbije.

 Hvala vam još jednom.

 MARINA RAGUŠ: Našu podršku ćete sasvim sigurno imati.

 Uvek se radujem kad vidim da određena međunarodna podrška određenim domaćim projektima zapravo ide u ovom smeru primera dobrih praksi. Nadam se da će, kao i do sada, UNDP imati puno razumevanja za start-ap ovakvog profila i da ćemo ići u smeru prilagođavanja, što će posebno prof. Atlagića da raduje, savremenih tehnologija potrebama svakog čoveka.

 Gospođa Tijana Ležajić ima reč.

 Pozivam vas da dođete za govornicu.

 Inače, gospođa Ležajić je asistentkinja na Geografskom fakultetu Univerziteta u Beogradu. Izvolite.

 TIJANA LEŽAIĆ: Poštovane dame i gospodo, veliko zadovoljstvo mi je danas da sam ovde i da imam priliku da pričam o jednoj ovako važnoj temi, a to su otvoreni podaci i zdrava okolina.

 Moja prezentacija će se sastojati iz dva dela. Prvi je deo upravo o otvorenim podacima i životnoj sredini, a potom ću govoriti i o jednom izuzetno interesantnom i uspešnom projektu koji smo zajedno sprovodili, a vodili puno lica koja su pomogla u sprovođenju tog projekta, a taj projekat se zove „Šume i klima“.

 Fotografiju za prvi slajd sam dugo birala, jer sam želela da pošaljem poruku tom fotografijom, možda malo zbunjujuću poruku ili da zbunim slušaoca. Ovde vidimo segmente tranzicije ka obnovljivim izvorima energije, a opet ne možemo da govorimo potpuno o čistoj životnoj sredini. Ovde se onda, naravno, postavlja pitanje šta je za ovu decu, koju vidimo na fotografiji, bolje da li to što su postavljene vetrenjače… Klimatske promene su izuzetno bitan problem i veliki problem, veliki izazov, najverovatnije i najveći izazov u ovom veku i upravo su problem za buduće generacije. Sa druge strane vidimo da ova životna sredina, gde se oni trenutno igraju nije apsolutno čista, što znači da sada može izazvati neke probleme u njihovom zdravlju, razvoju i slično.

 Zbog toga je izdvajanje ključnih problema najvažniji proces u ostvarivanju prava na zdravu životnu sredinu. Znači, ta neka prioritizacija problema. Da bismo znali šta je u životnoj sredini najveći problem, neophodno je da je poznajemo, da je proučavamo i Đorđe je spomenuo da su otvoreni podaci preduslov za pametne gradove. Ja negde smatram da poznavanje životne sredine je preduslov za njenu zaštitu i unapređenje.

 Da bismo poznavali životnu sredinu, potrebni su nam precizni podaci, jer u nekom smislu ti precizni podaci su parametri na osnovu kojih se dijagnostikuju problemi u životnoj sredini. Ovde sam iskoristila jedan medicinski termin, iz prostog razloga, zato što je, na neki način, životna sredina jedan kompleksan sistem, poput toga koliko je kompleksan jedan ljudski organizam, u smislu da će pojedini problemi biti rešeni na jedan način kod jednog čoveka, a na isti način će kod drugog čoveka možda izazvati problem. Šta doktori rade kada treba da dijagnostikuju bolest? Oni gledaju neke parametre, gledaju rezultate krvi ili već neke druge analize, tako i mi moramo da osluškujemo našu životnu sredinu, da je pratimo, da postavljamo senzore i da podatke koje već imamo otvaramo, kako bismo došli do inovativnih rešenja koji će nam omogućiti zdravu i unapređenu životnu sredinu.

 S tim u vezi, ako podaci nisu otvoreni, nemoguće je iznedriti prava i efikasna rešenja, odnosno upravo kako jedan bitan projekat, kakav naziv nosi, otvoreni podaci jesu otvorene mogućnosti. Sa te strane otvoreni podaci u životnoj sredini treba da nam daju odgovore na mnoga pitanja, a neka od tih pitanja su – kada će se moj solarni planer isplatiti, šta da radim sa starom odećom, gde da bacim plastičnu flašu itd. Takvi otvoreni podaci, uz adekvatne prostorne analize, daju, mogu da nas vode do pravog rešenja, do efikasnog rešenja i do unapređenja i zaštite životne sredine.

 Mi smo na jedno takvo pitanje pokušali da odgovorimo, a to pitanje glasi – gde da posadim drvo? Da bismo odgovorili na to pitanje, napravili smo projekat „Šume i klima“ i ja ću sad ovde spomenuti tri organizacije koje realizuju taj projekat, ali one su povezane sa Geografskim fakultetom. Do kraja prezentacije pokušaću da razjasnim i na koji način. Dakle, Centar za razvoj neformalnog obrazovanja građana, Srpski zavod za svemir, Jedan stepen Srbija su protekle tri godine realizovali projekat „Šume i klima“ koji treba da daje odgovor na pitanje gde da se posadi drvo.

 Kako mi to radimo? Mi upravo koristimo otvorene podatke. U oblasti zaštite životne sredine otvorenih podataka ima, pogotovo otvorenih satelitskih podataka. Takvi podaci pokrivaju i širi prostor od same Srbije. Dakle, postoje podaci koji su na globalnom nivou, pokrivaju celu planetu i mi smo između ostalog takve, ali i neke podatke skupljene na drugačiji način, osmatranjem parametara sa zemlje, napravili smo jedan algoritam, preklopili sve te podatke i kao rezultat dobili piksele, odnosno tačno određene površine u realnom prostoru gde je pogodno pošumiti tačno određenim vrstama.

 Sve te podatke možete da nađete i oni su otvoreni. Naši rezultati su isto otvoreni, portal šumeiklima.org. Ako kliknete na ovo dugme "Gde pošumiti?", otvoriće vam se jedna karta na kojoj možete da izaberete trenutno jednu od šest vrsta, znači, dodali smo još tri vrste, istraživanje za još tri vrste smo odradili. I dosta je intuitivno. Tamo gde je najtamnija zelena boja, to ukazuje da na osnovu onih parametara koje ste mogli da vidite na slajdu, da je tu najpogodniji teren za pošumljavanje.

 Crvena boja na karti ukazuje na zaštićena područja. Pošumljavanje u zaštićenim područjima treba posebno planirati. Crvena boja su već postojeće šume. Znači, ne želimo nekoga da pošaljemo negde gde je već pošumljeno.

 Postoji neka vrsta ograničenosti u ovom našem rezultatu, pre svega zbog ulaznih podataka. Spomenula sam satelitske podatke. Satelitski podaci najčešće nisu visoke rezolucije, tako da u tom smeru rešenje može da se dalje razvije i da se koriste precizniji podaci. Sa druge strane, nije razmatran administrativno-pravni okvir, u smislu da nismo posmatrali fizičko-geografske karakteristike na određenoj lokaciji, treba i razmotriti da li je tu u administrativnom smislu planirano pošumljavanje, da li je tu planiran drvored ili slično.

 Ovo je naš put od razvojne ideje 2018. godine, kada smo postavili pitanje - ako Srbija pošumi sve što se može pošumiti, koliko ugljen-dioksida će te šume apsorbovati u borbi protiv klimatskih promena? Da bismo odgovorili na to pitanje, morali smo prvo da odgovorimo na pitanje - gde je sve moguće u Srbiji pošumljavati? Od te neke ideje do ovog momenta naš projekat je podržan od strane više javnih uprava i ministarstava, državnih uprava, evropskih fondova.

 Ono što bih ja izdvojila na ovom našem putu kao tri stavke na koje sam najviše ponosna jeste Evropska nagrada za mlade kojom smo nagrađeni u kategoriji "Prijatelj planete" i nagrada Svetskog samita u kategoriji mladih inovatora, gde smo u konkurenciji od preko 400 projekata dobili jednu od pet nagrada. Ti svi projekti su stigli iz najrazličitijih delova sveta.

 Posebno sam ponosna na poslednju fazu našeg projekta koja se desila za vreme korone. Nju je podržalo Ministarstvo za zaštitu životne sredine. Tom prilikom smo posadili na terenu u Nišu, Đorđe nam je pomogao značajno, i u Boru smo sadili kod doma zdravlja, tako da sa te strane izuzetno sam ponosna da smo zaista na osnovu nekih naših podataka, uz dodatne korekcije u tom administrativnom i pravnom smislu, uspeli da posadimo prva stabla.

 Morala bih da spomenem svoj tim. Na ovom projektu je učestvovalo sada i preko deset mladih ljudi, koji su svojim znanjem i entuzijazmom doprineli realizaciji različitih faza projekata. Od svih ljudi koji su učestvovali, najveći broj njih je upravo sa Geografskog fakulteta. To je ta spona između organizacija koje su realizovale projekat i Geografskog fakulteta. Ono što želim da kažem jeste da Geografski fakultet daje stručnjake koji su sposobni da kroz geoprostorne analize odgovore na sva pitanja sa onog prethodnog slajda i, što je još važnije od toga, puni su entuzijazma i spremni su da uče dalje i da prosto zaštite i unaprede životnu sredinu. Za bilo koji vid saradnje smo otvoreni, u smislu geoprostorne analize podataka.

 Najčešće, završavam prezentaciju sa ovom rečenicom, svakako hvala vam na pažnji i zaista mislim ako je šuma sa vama da ćete se i vi dobro osećati, jer šume trebamo da štitimo da sadimo drveće gde god je to moguće.

 Hvala vam na pažnji.

 MARINA RAGUŠ: Tijana, puno hvala i nadam se i radujem se vašim budućim uspesima i vašem i vašeg tima. Ovim smo mi iscrpeli današnju agendu i veruj da će kolege poslanici na prvom mestu, a naravno i svi drugi prisutni imati određena pitanja, tako da ovog momenta otvaram diskusiju. Izvolite.

 VIKTOR JEVTOVIĆ: Poštovana predsedavajuća, poštovani dame i gospodo narodni poslanici, poštovani članovi Informacione komisije, ja sam Viktor Jevtović iz poslaničke grupe Aleksandar Vučić – Za našu decu. Prvenstveno želim da zahvalim svima koji su shvatili sistem informacionih tehnologija kao jednu od osnovnih mera za buduću participaciju u sistemu napredovanja ne samo Srbije, nego i celog regiona.

 Ono na šta bih se vratio kao ekonomista, još 1998. godine kada smo govorili o primeni veštačke inteligencije, nemački proizvođač automobila Mercedes je napravio sistem koji je 1998. godine ušao u proizvodnju, međutim s obzirom da je bio van konkurencije, konkurentskih firmi nije mogao da uđe u masovnu proizvodnju. Sada se radi na tome da svi sistemi na bazi podataka iz elektronske uprave koja se i pokazala najefikasnijom u celom svetu, pogotovo naša elektronska uprava u Srbiji za vreme doba pandemije, gde smo ne samo uštedeli kroz geografski položaj, odnosno uštedu papira, nego u svim segmentima gde smo mogli da razvijemo sistem i prijave, primanja vakcina, koliko, šta, kako. Znači, bilo je transparentno i evidentno.

 Ono što mi je još privuklo pažnju je transparentnost po pitanju korupcije, jer po agendi koju je sproveo Aleksandar Vučić 2020 – 2025, jedno od osnovnih postulata je i taj da je borba protiv korupcije i kriminala na prvom mestu. Zato je veoma bitno da oni pređašnji klipovi koje smo imali budu transparentni, da svaka opština u Srbiji bude transparenta, da svaki građanin može da ima uvid koliko opština troši na lokalnom nivou. S obzirom da dolazim sa jedne od najvećih opština u Beogradu, sa opštine Čukarica, tako i sve ostalo.

 Samim tim, iz bankarskog sektora kome i pripadam, hombenking koji se pokazao izuzetan, ne samo pri uštedi pri plaćanju nego i vremenu koje provodimo s obzirom na tempo života koji se sprovodi u celom svetu, a samim tim i u Srbiji. Mi imamo takođe ovde i strane firme, od kojih su neke engleski, američke, odnosno NCR za primer, odakle mi možemo da putem elektronskog sistema, odnosno informacije kao najskuplje stvari na svetu. Inače, NCR zapošljava oko četiri hiljade malih ljudi koji rade online na teritoriji Amerike.

 Takođe, isto želim da kažem apropo pređašnje koleginice koja je rekla vezano za zaštitu životne sredine, to je i osnova ne samo zaštita životne sredine.

 Drago mi je da se konačno u Srbiji bavimo zaštitom životne sredine. Do sada smo se bavili nekim drugim stvarima koje su za mene bile trivijalne kao bankaru, ali sada kada je zemlja već stabilna uspešno se borimo i protiv pandemije kada smo prvi u Evropi i po rastu i po bruto domaćem proizvodu, sada smo počeli da se bavimo i ekologijom i to mi je veoma drago, jer je to jedan od osnovnih postulata za buduće generacije.

 Gospođa Tijana Lužajić je sa Geografskog fakulteta i rekla je da se dosta fondova otvorilo. Takođe, želim da napomenem i MMF i Sporazum o zajmu gde je uloženo 82.600.000,00 evra, sa rokom dospeća od 15 godina, gde se ulaže direktno u zelenu površinu, znači, uopšte u Zelenu agendu. Cilj je investicija povećanja životnog standarda, ali samim tim i zaštiti životne sredine.

 Ono što je osnova svega, sa čime ću i da završim moje izlaganje je da moramo da pratimo svetske trendove, moramo da se borimo za razvoj zemlje, a smatram da u ovoj zemlji i sa novootvorenim uopšte centrima za obrazovanje i edukaciju na nivou informatičkog sistema, kao što smo i videli, na primer, u Beogradu je 58.000 mini računara podeljeno najmlađim generacijama trećeg razreda osnovne škole, gde će deca moći samim tim i da budu na onlajn nastavi koja se pokazala izuzetno efikasna tokom pandemije.

 Samim tim ćemo pratiti i korak sa svetom, ali smatram da naši informatičari, odnosno naši intelektualci kojih u Srbiji ima na pretek, da će se i vratiti u Srbiji, ali samim tim da ćemo i kroz produbljivanje i unapređenje ovih informacionih tehnologija uspeti da doprinesemo još boljem i jačem razvoju, ne samo Srbije nego da budemo lideri u regionu, ali mislim da za to imamo snage i da su naši stručnjaci i naučnici to i dokazali na delu.

 Hvala vam puno.

 MARINA RAGUŠ: Po pravilu ja neretko umem da postavim izazovna pitanja.

 Evo, čuli smo svetlu i dobru stranu otvorenih podataka, njihove upotrebe, lakše to pratimo kroz vizualizacije. Mene interesuje tamna strana otvorenih podataka. Ne postoji.

 Ono što imam prilike da pročitam, recimo, ovu diskusiju, pogotovo o određenim naučnim radovima, jeste pogrešne interpretacija otvorenih podataka, zloupotrebe njihove u krajnjim analizama i dostupnost, preciznosti tačnost otvorenih podataka koje na kraju rezultiraju u lošim javnim politikama.

 Zamolila bih ljude iz Kancelarije da nam kažu perspektive naše upotrebe otvorenih podataka i na koje izazove nailazite tokom… Znam da je ovo izazov, ali želimo ovde da sagledamo svaki aspekt ovog procesa.

 Reč ima Dragana Bećić.

 Izvolite.

 DRAGANA BEĆIĆ: Hvala.

 Kao što smo već na početku napomenuli izazovi sa kojima se mi susrećemo u Kancelariji za informacione tehnologije i elektronsku upravu kao institucija koja upravlja procesom otvaranja podataka sa drugim institucijama ne možemo odmah da dobijemo razumevanje ka ovom procesu. Smatramo da je to nedovoljna edukovanost državnih službenika.

 Iz tog razloga i kroz čitav niz edukacija, uključujući Nacionalnu akademiju za javnu upravu, sprovodimo obuke državnih službenika gde ih obučavamo o otvorenim podacima, šta su to otvoreni podaci, koji podaci nikada ne mogu da budu otvoreni kao što su lični podaci, kako se otvaraju podaci, kako se depersonalizuju setovi podataka i kako se upravlja portalom otvorenih podataka. Na toj edukaciji, to je kontinuiran proces, nikada niste dovoljno naučili, uvek će biti nešto što je potrebno još da naučite.

 Smatramo da bi pomoć poslanika Narodne skupštine došla vrlo dobro da se o toj temi i ovde priča. Vi, kao predstavnici građana Republike Srbije, morate se zalagati za otvaranje podataka, jer ćemo tak imati samo bolju Srbiju. Hvala vam.

 MARINA RAGUŠ: Da li ima još pitanja?

 Ovim možemo onda da završimo ovo javno slušanje uz jednu informaciju. Posle svakog javnog slušanja mi imamo svoje snimke u arhivi. Na poslednjem, gde očekujemo živu raspravu, a odnosiće se i na ljudska prava i na poziciju čoveka u transformisanom digitalnom društvu, tu ćemo prezentovati najverovatnije dvanaestominutni film koji će biti kratak prikaz svih naših slušanja do sada, gde ćemo i zatvoriti ciklus upoznavanja javnosti, naravno, i predstavnika građana.

 Vi ste tu, gospođo Bešić, potpuno u pravu. Znate da kucate na otvorena vrata i da u nama imate izvanrednu podršku. Mislim da zakonodavna sfera mora prvo dobro da razume i da svi izazovi, zato sam i pitala za tamnu stranu, volim to da čujem, da to kažu stručnjaci koji se time bave, gde nailazite na probleme i da se jednostavno procesi koji se vezuju za savremene tehnologije učine što jasnijim laicima kako bi i ta neizvesnost i strah, naravno, postali sve manji.

 Tu ćemo i dogovoriti na sva pitanja koja ja dobijam, a eto o kojim ne pričam često, tokom svih ovih javnih slušanja, i moram priznati da su veoma izazovna, ali ono što je meni drago jeste da mi pokažemo koji su sve izazovi, a isto tako koje su sve koristi od savremenih tehnologija za unapređenje kvaliteta života, posebno, recimo, u oblasti zdravlja, a u oblasti zaštite životne sredine, zelena agenda, i tu se zahvaljujem gospođi Ležaić, kao i predstavniku grada Niša, kao i Igoru iz Bora.

 Verujem da će to biti mejnstrim trend u nekakvoj našoj perspektivi i zaista volela bih jednog dana sa vidim da su beogradske terase, novosadske i svih ostalih većih gradova koji su manje, više u beton,u i to je doro zato što se puno gradi, znači, da puno ljudi ipak gravitira u velikim gradovima, ali da budu kao i svi zeleni pametni gradovi na teritoriji Evrope. Dakle, vrata su vam otvorena, daćemo vam maksimalnu podršku, kao Kancelarija za elektronsku upravu.

 Dosta upita nam dolazi kako mogu da vas posete, kako da vam se obrate, mladi talenti, inženjeri koji žele da rad startape, ljudi koji su prošli određene obuke, kako u zemlji tako u inostranstvu, i ono što kolege poslanici, takođe, treba da znaju jeste da mi u perspektivi planiramo da održimo nekoliko radnih sastanaka sa Kancelarijom za IT, kao i nekoliko projekata za dečicu koja su iskazala interesovanje za informacione tehnologije. Verujem da ćemo do kraja godine iznenaditi javnost, a i ostale kolege sa tim šta smo sve uradili. Možda ćemo raditi i malo i skautinga, treba izvlačiti potencijalne talente i ubacivati ih u sistem u najbolji mogući način i pokazivati da IT ovde u Srbiji baš ima dobru perspektivu.

 Ovo je tek jedno od mnogih javnih slušanja, a nadam se da će svako sledeće doneti po neku korist za sve nas. Hvala još jednom.

 (Kraj tonskog snimka)